**ΧΑΙΡΕΤΙΣΜΟΣ ΔΙΕΥΘΥΝΤΗ ΕΠΙΤΕΛΙΚΟΥ ΓΡΑΦΕΙΟΥ ΑΡΧΗΓΟΥ ΑΣΤΥΝΟΜΙΑΣ**

**κ. ΜΑΡΙΟΥ ΑΓΙΩΤΗ**

**ΣΤΗ ΦΙΛΑΝΘΡΩΠΙΚΗ ΠΟΡΕΙΑ**

**«ΟΔΗΓΟΥΜΕ ΓΙΑ ΤΗ ΖΩΗ»**

**Σάββατο, 24 Οκτωβρίου, 2020, ώρα 11:30**

**Μόλος Λεμεσού**

Κύριε Εκπρόσωπε του Υπουργού Υγείας,

Αξιότιμε Δήμαρχε Λεμεσού,

Κύριε Επίτροπε Εθελοντισμού,

Κύριε Ανώτατε Εκτελεστικέ Διευθυντή της εταιρείας Remedica,

Είναι με ιδιαίτερη χαρά που παρευρίσκομαι και απευθύνω χαιρετισμό, ως εκπρόσωπος του Αρχηγού Αστυνομίας, στη Φιλανθρωπική Πορεία μοτοσικλετιστών «Οδηγούμε για τη Ζωή», που διοργανώνεται από την εταιρεία Remedica, έχοντας ως βασικό στόχο την ενίσχυση του θεάρεστου έργου που από το 1986 επιτελεί ο Παγκύπριος Σύνδεσμος Καρκινοπαθών και Φίλων.

Η σημερινή εκδήλωση στέλνει δυνατά και βαθιά μηνύματα για την ανεκτίμητη αξία της ανθρωπιστικής προσφοράς προς τους πάσχοντες συνανθρώπους μας που υποφέρουν, μάχονται και αγωνίζονται κατά του καρκίνου˙ μιας ασθένειας που εκ των πραγμάτων αφορά όλους μας, και είναι γι’ αυτό ακριβώς τον λόγο που επιβάλλεται να υπάρχει κοινωνική αλληλεγγύη, συνεχής στήριξη, καθώς επίσης συνεργασία όλων των αρμοδίων και συναρμόδιων φορέων και της κοινωνίας των πολιτών.

Ως Αστυνομία Κύπρου, έχοντας ως επίκεντρο της αποστολής μας τον άνθρωπο, πιστεύουμε στην αναγκαιότητα της άμεσης αξιοποίησης των δυνατοτήτων που προσφέρουν οι φιλανθρωπικοί εθελοντικοί οργανισμοί και σύνδεσμοι, όπως ο ΠΑΣΥΚΑΦ και θεωρούμε υποχρέωσή μας να στηρίξουμε με όλες μας τις δυνάμεις τις προσπάθειες που καταβάλλονται για επιτέλεση της υψηλής αποστολής τους.

Στο σημείο, λοιπόν, αυτό, εκφράζουμε, την αμέριστη στήριξη και υποστήριξη της Αστυνομίας Κύπρου προς το Διοικητικό Συμβούλιο και τα μέλη του ΠΑΣΥΚΑΦ, καθότι επιτελούν πολύμορφο και θεάρεστο έργο, το οποίο αποτελεί μίαν από τις ομορφότερες σελίδες της κοινωνικής πορείας του λαού μας κατά τις τελευταίες δεκαετίες.

Καταληκτικά, απευθύνουμε ευχαριστίες προς τους διοργανωτές, δηλαδή την εταιρεία Remedica, και τους εθελοντές μοτοσικλετιστές που συνέδραμαν στην υλοποίηση της σημερινής εκδήλωσης, αλλά και σε όλους τους συνανθρώπους μας που, πάντοτε, χωρίς δεύτερη σπεύδουν να προσφέρουν, ο καθείς στο μέτρο των δυνατοτήτων του.

Είναι αλήθεια ότι εμείς οι Κύπριοι είμαστε λαός βαθύτατα συναισθηματικός, ένας λαός με αυξημένη την αίσθηση της κοινωνικής προσφοράς, της ανθρωπιάς και της αλληλεγγύης. Είναι γι’ αυτό ακριβώς το λόγο που βρισκόμαστε σήμερα εδώ, ανταποκρινόμενοι στο κάλεσμα για προσφορά, ενισχύοντας τις προσπάθειες των εθελοντών και ενώνοντας τις δυνάμεις μας για αγώνα, μαζί με τους καρκινοπαθείς συνανθρώπους μας, κατά του καρκίνου. Γιατί στον αγώνα αυτό πρέπει να κερδίσουμε εμείς και όχι ο καρκίνος.

Σας ευχαριστώ.